  Виталий Пронин М. Пермяков Быдӟым ож пыр потӥз.Ижын улӥсь Михаил Евдокимович Пермяков 18 аресаз фронтэ сюриз. Солы шуд усиз Сталинград ожмаськонын улэп кыльыны.Михаил Пермяков Татарстанысь Мензелинск карын вордӥськиз. 5-тӥ классэз йылпумъямез бере комбайнёр луыса ужаны кутскиз. Огсыр улонзэ берыктӥз Быдӟым ож. 1941-тӥ арын октябре 17 аресъем пияшез армие басьтӥзы.- Мензелинскысь Саратове келязы, - тодаз вае Михаил Евдокимович. - Саратовын милемыз пӧртэм дивизиосы люкылӥзы. Мон 7-тӥ отдельной десантной корпусэ сюри, сое формировать кариз ачиз генерал-майор И. Конев. Одӥг нунал Саратовын возьыса, поездъёсы пуктылӥзы.Вуоно ожгарчиосты вут-тӥзы Москвае, ож тӥрлы-кен вырыны дышетӥзы.- Отысен нырысьсэ матысен тушмонэз адӟи, - вера Михаил Пермяков. - Огаз коркан ми улӥськом, бускель коркан - соос. Сю куасьме, юэм потэ, Волга вӧзамы, нош отчы мыныны уг яра - снайпер ыбыса куштоз. Ми валаськомы вал: чигнаны уг яра, возиськоно. Волга сьӧрын Саратов, Казань, Урал… Ярам ай, Волга вань, со кутӥз, золгес ожмаськытӥз. Нуназеосы кужым люканы тыршим, нош уйёсы «ивор бичам». Утчаськом вал, кинэ пленэ кутоно. Немецъёс уйёсы ялан юылӥзы, саклыксы лябӟе вал. Огшоры солдатъёс шоры ӧм ик учкелэ - частьсэс сяна, мае соос тодо? Уйиськимы офицеръёс сьӧры. Разведкае 6-7 кузя мынӥськом, улэпкын 3-4 кузя берытскиськом - кинлэн кыӵе шудэз… Вакчи дыр куспын ми дышимы куаразыя тодманы минаосыз, снарядъёсыз но пуляосыз.Сталинградэз мозмытэмзы бере ожгарчиослы шокчыны маза ӧз сётэ.- Сталинградысь милемыз поездэн Камышинэ нуизы, - вера Михаил Евдокимович. - Со вискын поездмес бомбить карыны кутскизы. Ваньмы вагонъёсысь тэтчамы но кин кытчы пазьгиськимы. Кинлэн йырыз быдэс кылиз, Камышинысен мунчое пыриз. Ож кутскем дырысен мон соку нырысьсэ мисьтӥськи.Сталинград ож бере Михаил Евдокимович пыриськиз Крымез, Западной Украинаез, Польшаез но Чехословакиез мозмытонэ.- Карпаты гурезьёс котырын каньылгес вал, малы ке шуоно отын трос нюлэсъёс - ватӥськыны капчи, - шуэ Михаил Пермяков. - Ожъёсын трос эшъёсме ыштӥ, нош аслым шуд усиз - секыт сӧсырмеме бере но улэп кыли.Родинаез утемез но сэзь ожмаськемез понна Михаил Пермяков пусъемын «За боевые заслуги», «За оборону Сталинграда», «За Победу над Германией» медальёсын но Отечественной войналэн II степенё орденэныз.«За боевые заслуги» медалезлэн наградной листаз гожтэмын: «1944-тӥ арын 12-тӥ апреле, Лариндорф котырын ожмаськыкуз, Пермяков эш 7 ожгарчиосты быдтӥз но огзэ пленэ басьтӥз. Котьку но нырысетӥосыз пӧлын тушмон вылэ урдскылӥз».Нырысетӥосыз пӧлын со вал, Чехословакие пырыкузы но.- Со понна странаен ки-валтӥсьсы Эдвард Бенеш милемыз ачиз доры ӧтчаз, дуно куноосты сямен пумитаз, - вера Михаил Евдокимович. - Ма, чехъёс но словакъёс ваньзы ик милемды ӟеч пумитазы.Дано муртъёс пӧлысь ож аръёсы М. Пермяков пумиськылӥз на И. Коневен но Н. Хрущёвен.- Хрущёв Сталинградэ но вуылӥз, нош Крымын милемлы гвардейской значокъёс сётъяз, - шуэ фронтовик.Михаил Пермяков Быд-ӟым Вормон сярысь тодӥз Прагаысен. Но дораз бертыны соку ик ӧз лэзе - толэзь шутэтскемез бере Михаил службазэ азьланьтӥз нырысь Прагаын, собере Поддубицаын, отысен келязы Польшаысь Кракове.Дораз 1948-тӥ арын гинэ ай бертӥз.- Одӥг толэзь Мензелинскын улэме бере Иже мынӥ,  - шуэ Михаил Евдокимович. - Кызьы интыяськи КПСС-лэн обкомаз шофёр луыса, озьы ик тырши отын, пенсие потытозям. Мынэсьтым кемагес отын нокин но ӧз ужа!Елена Рябина   Теги: Быдымож  